b'\n_START_ARTICLE_\nRudakakl\xc4\x97 bernikl\xc4\x97\n_START_SECTION_\nI\xc5\xa1vaizda\n_START_PARAGRAPH_\nRudakakl\xc4\x97 bernikl\xc4\x97 prilygsta didelei an\xc4\x8diai. Nuo kit\xc5\xb3 skiriasi rudu kaklu ir balta juostele k\xc5\xabno \xc5\xa1onuose. Patino ir patel\xc4\x97s vir\xc5\xa1ugalvis, kaklo u\xc5\xbepakalin\xc4\x97 dalis, nugara ir uodega juodi. Kaklo priekis, pagurklis ir d\xc4\x97m\xc4\x97s galvos \xc5\xa1onuose ry\xc5\xa1kiai rudos. Gerkl\xc4\x97 juoda. D\xc4\x97m\xc4\x97 prie akies, siaura juosta kaklo \xc5\xa1one ir pagurklio srityje, pla\xc4\x8dios juostos k\xc5\xabno \xc5\xa1onuose, antuodegis, pauodegys ir pilvas \xe2\x80\x93 balti. Ma\xc5\xbeas snapas ir kojos juodi. Jaunikliai pana\xc5\xa1\xc5\xabs \xc4\xaf suaugusius, tik j\xc5\xb3 apdare vietoj juodos spalvos \xe2\x80\x93 pilkai juoda. Snapas ir kojos juosvai rudi.\n_START_SECTION_\nPaplitimas\n_START_PARAGRAPH_\nGyvena Vakar\xc5\xb3 Sibiro tundroje ir \xc5\xa1iaur\xc4\x97s mi\xc5\xa1katundr\xc4\x97je tarp Jamalo ir Chatangos baseino. \xc5\xbdiemoja pietin\xc4\x97je Vakar\xc5\xb3 Eurazijos dalyje. Lietuvoje aptinkama migracij\xc5\xb3 metu, bet negausiai. R\xc5\xab\xc5\xa1is \xc4\xafra\xc5\xa1yta \xc4\xaf Lietuvos raudon\xc4\x85j\xc4\x85 knyg\xc4\x85.\n_START_SECTION_\nBiologija\n_START_PARAGRAPH_\nPer\xc4\x97jimo laikotarpiu laikosi atvirose bei mi\xc5\xa1kingose tundros dalyse, ta\xc4\x8diau nenutolsta nuo vandens. Migruodamos apsistoja paj\xc5\xabrio u\xc5\xbetakiuose, sekliose pakrant\xc4\x97se ir \xc4\xaf vidaus vandenis u\xc5\xbeklysta labai retai. \xc5\xbdiemojimo vietose i\xc5\xa1 paj\xc5\xabrio zonos reguliariai skraido \xc4\xaf stepi\xc5\xb3 lygumas bei aplinkinius atvirus laukus maitintis._NEWLINE_Labai judrios, vikrios. Sausumoje vis\xc4\x85 laik\xc4\x85 juda, nenustygsta vienoje vietoje. Prie\xc5\xa1 nusileisdamos \xc4\xaf pasirinkt\xc4\x85 viet\xc4\x85, rudakakl\xc4\x97s bernikl\xc4\x97s visu b\xc5\xabriu staiga metasi \xc4\xaf vien\xc4\x85 pus\xc4\x99, susispie\xc4\x8dia \xc4\xaf kit\xc4\x85, paskui visos pakrinka, pasklinda ir v\xc4\x97l greitai susitelkia \xc4\xaf vien\xc4\x85 kompakti\xc5\xa1k\xc4\x85 kr\xc5\xabv\xc4\x85. I\xc5\xa1tvermingos, nenut\xc5\xabpdamos skrenda labai toli._NEWLINE_Peri nedidel\xc4\x97mis kolonijomis. Lizdus krauna upi\xc5\xb3 sl\xc4\x97niuose, e\xc5\xbeer\xc5\xb3 pakrant\xc4\x97se, \xc5\xa1laituose, sta\xc4\x8diuose upi\xc5\xb3 krantuose, tarp kr\xc5\xabm\xc5\xb3 ir ve\xc5\xa1lesn\xc4\x97s mi\xc5\xa1katundr\xc4\x97s augalijos. Paprastai lizdai b\xc5\xabna gerai matomoje vietoje. Gana da\xc5\xbenai lizdus krauna \xc5\xa1alia t\xc5\xabbuotojo suopio ir sakalo keleivio lizd\xc5\xb3, bet jauniklius vis tiek i\xc5\xa1peri s\xc4\x97kmingai._NEWLINE_Vienoje d\xc4\x97tyje paprastai b\xc5\xabna 3\xe2\x80\x936 kiau\xc5\xa1iniai, kuri\xc5\xb3 mas\xc4\x97 siekia apie 95 gramus. Peri tik patel\xc4\x97, o patinas budi netoli lizdo. Jaunikliams i\xc5\xa1siritus, visa \xc5\xa1eima palieka lizd\xc4\x85. Iki \xc5\xa1\xc4\x97rimosi prad\xc5\xbeios gyvena visi drauge netoli vandens. _NEWLINE_Perimviet\xc4\x97se maitinasi tiktai \xc5\xbeoline tundros ir mi\xc5\xa1katundr\xc4\x97s augalija. Lesa ir vandens augalus. Perskrisdamos nusileid\xc5\xbeia ir \xc5\xbeiemken\xc4\x8di\xc5\xb3 laukuose. \xc5\xbdiemaviet\xc4\x97se minta augaliniu maistu.'